Nuwun, sasampunipun baku pikajêngipun sêsorah wau karêmbag ing parêpatanipun para pangrèh kalihan para warga sawatawis, pinanggihipun ing rêmbag, sadaya sami rujuk dhatêng pikajêngipun sêsorahipun Radèn Tumênggung Wedyadiningrat wau, namung kirang prayogi manawi sampeyan dalêm ingkang sinuhun ingkang minulya saha ingkang wicaksana kangjêng susuhunan, lajêng ebah kados pikajêngipun sêsorah kasêbut ing nginggil, sadèrèngipun wontên ungup saking kaparêngipun kangjêng guprêmèn, ewadene bab punika pangrèh Narpawandawa namung nyumanggakakên sakaparêngipun karsa dalêm. Sarèhning bab punika prakawis wigatos, anjawi kaparêngipun karsa dalêm, wontên prayoginipun manawi kapundhutakên rêmbagipun rad-rad paranpara dalêm.